C 152/166
LV
Eiropas Savienības Oficiālais Vēstnesis
6.4.2022.
Eiropas Ekonomikas un sociālo lietu komitejas atzinums par tematu “Priekšlikums Eiropas Parlamenta un Padomes Regulai par pasākumiem, kas vērsti pret pārvadātājiem, kuri sekmē cilvēku tirdzniecību vai migrantu kontrabandu saistībā ar nelikumīgu ieceļošanu Eiropas Savienības teritorijā vai iesaistās šajās darbībās” (COM(2021) 753 – 2021/0387 (COD)) (2022/C 152/27)
Galvenais ziņotājs: Cristian PÎRVULESCU
Atzinumu pieprasījums
Eiropas Parlaments, 13.12.2021.
Padome, 16.12.2021.
Juridiskais pamats
Līguma par Eiropas Savienības darbību 304. pants
Pilnsapulces lēmums
9.12.2021.
Atbildīgā specializētā nodaļa
Ārējo attiecību specializētā nodaļa
Pieņemts plenārsesijā
9.12.2021.
Plenārsesija Nr.
565
Balsojuma rezultāts (par/pret/atturas)
159/15/09
1.
Secinājumi un ieteikumi 1.1.
Komiteja atzinīgi vērtē priekšlikumu un uzskata, ka Eiropas Savienības un dalībvalstu iespējamās sankcijas pret pārvadātājiem ir pamatota rīcība.
1.2.
Komiteja tomēr norāda, ka krīze (proti, krīze pie Baltkrievijas un ES robežas), kas izraisīja leģislatīvu atbildes pasākumu īstenošanu, ir sarežģītāka un tai ir daudz plašāka ietekme, kuras novēršanai nepietiek ar ierosinātajiem instrumentiem.
1.3.
Komiteja pauž dziļas bažas par Baltkrievijas valdības autoritāro kursu un nosoda gan represijas pret iedzīvotājiem, plašsaziņas līdzekļiem, politiskajām partijām, pilsoniskās sabiedrības organizācijām un sociālajiem partneriem, gan viņu iebiedēšanu.
EESK arī nosoda veidu, kā Baltkrievijas valdība organizēja personu pārvietošanu no trešām valstīm uz savu teritoriju, lai piespiestu viņas šķērsot ES robežas.
Neaizsargātu personu dzīves un vēlmju ļaunprātīga izmantošana un viņu veselības un drošības apdraudēšana ir nepieņemama rīcība.
1.4.
EESK īpaši nozīmīgs jautājums ir visu personu cieņas respektēšana un viņu pamattiesību aizsardzība.
Eiropas Savienībai vispirms būtu jāreaģē, atjaunojot attiecīgo personu cieņu un tiesības.
1.5.
Tāpēc EESK aicina nekavējoties izbeigt cilvēku raidīšanu atpakaļ no ES teritorijas uz valsti, kurā ir apdraudēta cilvēku drošība.
Visām personām, kas šķērso ES robežu, jābūt iespējai iesniegt patvēruma pieteikumu, ja viņas to vēlas.
1.6.
EESK mudina Baltkrievijas valdību nodrošināt, ka tās teritorijā esošie cilvēki netiek pakļauti pārinodarījumiem, var iesniegt patvēruma pieteikumu un, pilnībā ievērojot neizraidīšanas principu, netiek atgriezti savā izcelsmes valstī, ja tur ir apdraudēta viņu dzīvība un drošība.
1.7.
ES iestādēm ir jāsadarbojas ar Baltkrieviju uz daudzpusēja pamata, nodrošinot, ka valsts ievēro starptautiskos līgumus, kas reglamentē patvērumu un cilvēktiesību aizsardzību.